Саида Жьиԥҳа, Sputnik
Рхыԥхьаӡара рацәамзаргьы, аибашьра аветеранцәеи, аинвалидцәеи, иҭахаз рҭаацәеи, араион Ахадареи, Нхыҵ-Кавказтәи ахатәгәаԥхаҩцәеи, анаплакқәеи аусбарҭақәеи русзуҩцәеи ашәҭ шьыҵәрақәа шьҭарҵеит Аԥсны Аҳәынҭқарра раԥхьатәи Ахада, Ар рԥыза Владислав Арӡынбеи зыԥсадгьыл зхы ақәызҵаз аҵеицәеи рбаҟақәа рымҵан.
Гагра араион аӷа имацәаз иҭакын 48 мшы. Адҵаҟаҵаҩцәа Сергеи Дбари, Геннади Ҷанбеи, Муҳаммед Кьылбеи ишьақәдыргылаз аибашьратә план инақәыршәаны жьҭаара аказы аԥсуа гәыԥқәа Гагра агаразы аҽазышәара мҩаԥыргеит. Ҳганахьала ишьызи ихәызи шыҟазгьы, ҳаҷкәынцәа ргәы ҿаҳәаны, рашьцәеи рҩызцәеи ршьа рурц азы ԥхьаҟа ицон. Жьҭаара 2 рзы рнапаҿы иааргеит Гагра ақалақь, арыцхә 6 рзы Аԥсни Урыстәылеи рҳәаа иахашәыршәырит аҳәынҭқарратә бираҟ.
"Гагра араион аӷа даналаҳца, Аҟәанӡа ҳцартә еиԥш агәаӷьра ҳауит. Ҟазшьала ашәарӡыӡара злаз ақырҭцәа Нхыҵ-Кавказынтәи ахатәгәаԥхаҩцәа, аиҳарак ачеченцәа шҳацыз анеилыркаа, рабџьар кажьны еивасны, аҳәаа иахысны Урыстәылаҟа идәықәлаз ҟалеит", - игәалашәоит аибашьра аветеран "Агәымшәаразы" амедал занашьоу Шьалуа Жьиба.
Гагра араион Ахадара аиҳабы инапынҵақәа назыгӡо Иури Хагәышь ашәҭшьҭаҵара иалахәыз аибашьра аветеранцәеи иҭахаз рҭаацәеи хаҭала дрыдгыланы араион ахақәиҭтәра амш рыдиныҳәалеит. Ргәакьацәа рыԥсы зыхҭну иахьатәи аҭынч ԥсҭазаара иахәҭалашазарц рзеиӷьеишьеит.
"Ҳара азин ҳамаӡам Аԥсны иреиӷьу арԥарцәеи, аҭыԥҳацәеи шьала иҿырхыз ҳаԥсадгьыл тәамбашақә азнеира. Доусы иҳалшо ҟаҳҵароуп ҳтәыла ахьӡ ҭыганы ԥхьаҟа агаразы", - иҳәеит иара.
Абаҟа аҿаԥхьа еизаз аветеранцәа аӡәи-аӡәи ианеидырныҳәалоз, ирывыршьааз рҩызцәа аныргәалашәоз рыҩнуҵҟатәи рцәаныррақәа рхы рҿы ианубаалон. Рылаӷырӡ рҿықәыҳәҳәон абаҟа ахаҳә икыдҩылааз асиаҿы зыуацәа збоз ауаа. Доусы инапы ахьымшькәа баша дадҵуамызт.
Иара убас шәаԥхьар ҟалоит:
- "Арратә Ахьӡ-аԥша иаԥсоуп": аибашьра аветеран Роман Рабаиа Гагратәи ажәылара иазкны
-
Шамиль Аӡынба Гагратәи ажәыларазы: хыԥхьаӡарала ҳмаҷын, аха ҳтактика ӷәӷәан
-
Афырхацәа рымҩала: Акаԥҳа Гагра ахақәиҭтәра иазкны